Rebild Kommune har ansat den 44-årige Christian Hesthaven til at sætte sig for bordenden i direktionslokalet. Den 1. august 2021 begynder Christian Hesthaven som kommunaldirektør i Rebild Kommune. Sammen med hans kone og to børn flytter han fra hovedstaden til Støvring. Det skriver Rebild Kommune i en pressemeddelelse. Christian Hesthaven kommer fra en stilling som departementschef i Udlændinge- og Integrationsministeriet. I mandags fik han kritik af Instrukskommissionen i dens anden delberetning. Selve adskillelsen af asylpar, hvor den ene var mindreårig, fandt sted, før Christian Hesthaven kom til som den øverste embedsmand. Derfor er det ikke selve sagen, han kritiseres for. Han kritiseres i stedet for, at han lukkede ned under en afgørende del af ministeriets håndtering. Det var, da tidligere afdelingschef Lykke Sørensen i foråret 2019 ville gøre ham opmærksom på, at en bestemt mail var relevant at inddrage i en besvarelse til Folketinget. Det skriver Ritzau. Kommissionen betegnede det som en tilsidesættelse af hans tjenstlige pligter og som groft uagtsomt. Der er dog næppe grundlag for yderligere sanktioner. Ifølge Ritzau oplyser Christian Hesthaven i en skriftlig kommentar, at beslutningen om at flytte til Jylland ikke har noget med Instrukskommissionens kritik at gøre.

Opsummering:
Tidligere departementschef Christian Hesthaven fik kritik af Instrukskommissionen. Nu skal han være kommunaldirektør i Rebild.